text: Tarda de pressions més baixes i temps assolellat, però amb algunes boires persistents - El temps
  Tarda de pressions més baixes i temps assolellat, però amb algunes boires persistents
  Dissabte, les pressions tornen a baixar, després d'un divendres amb valors sobre la barrera dels 1040 hPa. Tot i que el centre de l'anticicló s'allunya, l'estabilitat persisteix. La tarda continuarà assolellada o emboirada. Els canvis arribaran de cara a diumenge, amb més núvols i més vent
  Néstor Gómez 10/01/2015 - 09.16 Actualitzat 05/10/2020 - 14.31
  La retirada del centre de l'anticicló cap a les Açores està tenint un efecte normalitzador de la pressió, però al mateix temps garanteix la continuïtat de les condicions de poc moviment atmosfèric dels últims dies.
  Les boires o els núvols baixos s'han mantingut a la Depressió Central durant el matí, i cap a l'oest no s'acabaran d'aixecar en tot el dia. En general, la tarda serà de sol, a tot estirar amb alguns núvols prims a l'extrem nord, i alguns núvols més compactes al final del dia i a la matinada cap a la vall d'Aran.
  Les gebrades i les glaçades han tingut més dificultats per aparèixer a primera hora: les temperatures mínimes han estat més altes en general. La inversió tèrmica s'ha reduït en alguns indrets, però encara ha estat significativa a molts d'altres. Fins al migdia, bufarà una mica de mestral a les Terres de l'Ebre i també algun cop moderat al principi del matí al sud de Barcelona.
  Bon dia ! Avui les mínimes han pujat i la inversió tèrmica s'ha reduït http://t.co/eypbBPC6Lx #324eltemps pic.twitter.com/gzwW0CQmeh
  ¿ Alberto Alcántara (@alcantara_alb) January 10, 2015
  L'ambient al migdia serà suau on domini el sol, amb temperatures més elevades que les de divendres. Les màximes més altes del dia tocaran els 20 o 21 ºC. De nou, el indrets emboirats conservaran l'ambient de rigorós hivern.
  Arribarà un front amb mestral i tramuntana. Farà davallar les temperatures al Pirineu i portarà una mica de neu al vessant nord, amb una cota en descens des dels 1.900 als 1.100 metres.